Վաշինգտոնում հավաքվում է 52 պետության ղեկավար՝ միջուկային անվտանգությունը քննարկելու
Վաշինգտոնում նախապատրաստվում են նախագահ Օբամայի նախաձեռնությամբ մեկնարկած չորրորդ Միջուկային անվտանգության գագաթաժողովին, որի ընթացքում 52 պետությունների ղեկավարներ քննարկելու են, թե ինչպես թույլ չտալ վատագույնը՝ ինչպես անել, որպեսզի միջուկային ահաբեկչություն երբեք տեղի չունենա:
Օրեր անց Վաշինգտոնում անվտանգության բացառիկ պայմաններում մեկնարկելու է երկրի անվտանգությանը նվիրված հիմնական միջոցառումը՝ Միջուկային անվտանգության գագաթաժողովը: Միացյալ Նահանգների նախագահ Բարաք Օբամայի կողմից հյուրընկալվող այս միջոցառմանը մասնակցելու է 51 երկրի ղեկավար, այդ թվում՝ Հայաստանի նախագահ Սերժ Սարգսյանը, ով այս օրերին գտնվում է աշխատանքային այցով Բոստոնում: ԱՄՆ-ի պետքարտուղարի օգնական Թոմաս Քանթրիմանի խոսքով, գագաթաժողովի ուշադրության կենտրոնում են լինելու մասնավորապես միջուկային ահաբեկչությունը կանխարգելելու միջոցները. «Միջուկային անվտանգության գագաթաժողովը կարեւոր դեր ունի ԱՄՆ-ի ռազմավարության մեջ, որի նպատակն է բացառել ահաբեկիչների կողմից միջուկային զենքի տարրեր ձեռք բերելու հնարավորությունը»: Փորձագետների խոսքով, ահաբեկիչների կողմից նույնիսկ տարրական ատոմային ռումբի ստեղծումը մահացու վտանգ կլինի ողջ մարդկության համար: Քանթրիմանի խոսքով, Միջուկային անվտանգության գագաթաժողովի ընթացքում նախատեսվում է մի շարք կարեւորագույն որոշումներ ընդունել, որոնք կնվազեցնեն միջուկային զենքը՝ ահաբեկիչների ձեռքն ընկնելու հնարավորությունը. «Միջուկային ահաբեկչությունն այն հարցերից է, որոնց վտանգն անհնար է որակել, չեմ կարող ասել, որքան է միջուկային ահաբեկչության հավանականության աստիճանը, սակայն միանշանակ, մենք կարող ենք այն նվազագույնի հասցնել»: Գագաթաժողովի ընթացքում նախատեսվում է քայլեր ձեռնարկել, բոլոր ռազմական եւ քաղաքացիական միջուկային օբյեկտների անվտանգության մակարդակը որակապես բարձրացնելու ուղղությամբ: Դեսպան Բոննի Ջենկինսի խոսքով, այդ անվտանգությունը պետք է լինի համակարգված եւ կառուցվածքային. «Ապագայում մենք պետք է ամրապնդենք միջուկային անվտանգության համաշխարհային կառուցվածքը, այլ ոչ թե առանձին քայլեր կատարենք այդ ուղղությամբ»: Պետքարտուղարության ներկայացուցիչների խոսքով, նախագահ Օբամայի նախաձեռնությունը հանդիսանալով, մարտի 31-ին մեկնարկող չորրորդ Միջուկային անվտանգության գագաթաժողովը լինելու է վերջինը նման ձեւաչափով, մինչդեռ միջուկային անվտանգության ապահովմանն ուղղված ջանքերը անպայման շարունակվելու են: «Ամերիկան վճռական է շարունակել ամբողջ աշխարհի հետ գործընկերությունը՝ այս աշխարհն ավելի անվտանգ տեղ դարձնելու նպատակով», - նշել է Թոմաս Քանթրիմանը: